Indamendi

Indamendi edota Indamendikogaina Hernioko mendilerroan dagoen tontorra da, Gipuzkoako erdialdean. Urola Kosta eskualdean dago, Zarauzko Elkano auzoaren alboan. Bere gailurrean hormigoizko gurutze handi bat dago eta bertatik Zumaiatik Zarautzera doan kostaldearen ikuspegi bikainaz goza daiteke, gainera gailurrean Aia, Zestoa eta Aizarnazabal udalerrietako lursailek bat egiten dute.

Itsas mailatik 462 metroko garaieran dago eta gailurrak 112 metroko malda du. Indamendi eta alboko Txatxarromendi edo Illarratxo (452 m.) artean Aierdimuxu edo Hirumugarrieta (363 m.) mendilepoa dago.

Igoerak 
Mendi honetara igotzeko ohiko abiapuntuak Zarautz udalerria eta Elkano eta Urdaneta auzoak dira.

Zarauztik 

Zarauzko herrigunetik autobidearen azpiko tunela iraganez hilerrira doan bidea hartu behar da. Bertan (15 metro), Arbestain baserria (140 metro) eta San Blas baselizara (170 metro) doan asfaltatutako bidean goruntz joan beharra dago, eta Meagatik (120 metro) Elkanora (265 metro) doan errepidean aterako gara. Errepide honetan zenbait metro goruntz egin ondoren Santa Kruz baseliraren (260 metro) parera iritsiko gara. Baseliza dagoen lekuan errepidea laga eta eskuinean marra zuri-gorriz adierazitako bidezidor bati jarraituko diogu, bidezidor honi jarraiki eta malda bat igo ondoren gailurreko gurutze handiaren oinetara iritsiko gara. Igoera honen bete aldaera bat Lertxundi baserritik (155 metro) doana da, Elkano auzora (260 metro) atera eta hemendik ohiko gailurrerako bidezidorra hartuz.

Elkanotik 
Elkanotik (260 metro) Meagara (120 metro) doan errepidea 300 metroz jarraitu eta ezkerretara traktore bie bat hartu behar da. Mendilepo txiki (301 metro) batera iritsi eta bertan gailurrera (462 metro) hurbilduz goazen heinean bidezidor bilakatzen den bide bat hartu behar da. Gaur egungo kartografiaren arabera, tontorraren gunerik garaiena gurutzea, mugarria eta buzoia dauden gunea da, eta ez hegoalderago dagoen gunea (458 metro).

Urdanetatik 
Urdanetan (360 metro), sarrerako errepidean dagoeen Indagarate mendilepotik (370 metro) abiatu behar da. Agiñeta baserrira (310 meetro) doan hormigoizko bidea haru eta eskuineko bidea hartuz Aierdimuxu mendilepora (363 metro) igotzen da, honela Txatxarromendi (452 metro) hegoaldetik inguratzea lortzen da, azken mendi hau ere igo eta mendilepo honetara jeitsi liteke. Orain Indamendiko (460 metro) gailurrera doan bidezidorra jarraitzea besterik ez dago.

Kanpo estekak 
 Indamendi luberri.net webgunean

Gipuzkoako mendiak
Aiako geografia
Zestoako geografia
Aizarnazabalgo geografia